CELEX: 32020D1778
Language: lv
Date: 2020-11-26 00:00:00
Title: Komisijas Īstenošanas lēmums (ES) 2020/1778 (2020. gada 26. novembris), ar ko tiek pagarināts pasākums, ar kuru Francijas Ekoloģiskas pārejas ministrija atļauj piedāvāt tirgū un lietot biocīdu BIOBOR JF saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu (izziņots ar dokumenta numuru C(2020) 8133) (Autentisks ir tikai teksts franču valodā)

30.11.2020   
               
               
                  LV
               
               
                  Eiropas Savienības Oficiālais Vēstnesis
               
               
                  L 399/4
               
            
         KOMISIJAS ĪSTENOŠANAS LĒMUMS (ES) 2020/1778
         (2020. gada 26. novembris),
         ar ko tiek pagarināts pasākums, ar kuru Francijas Ekoloģiskas pārejas ministrija atļauj piedāvāt tirgū un lietot biocīdu BIOBOR JF saskaņā ar Eiropas Parlamenta un Padomes Regulas (ES) Nr. 528/2012 55. panta 1. punktu
         
            
               (izziņots ar dokumenta numuru C(2020) 8133)
            
         
         (Autentisks ir tikai teksts franču valodā)
         EIROPAS KOMISIJA,
         ņemot vērā Līgumu par Eiropas Savienības darbību,
         ņemot vērā Eiropas Parlamenta un Padomes Regulu (ES) Nr. 528/2012 (2012. gada 22. maijs) par biocīdu piedāvāšanu tirgū un lietošanu (1) un jo īpaši tās 55. panta 1. punkta trešo daļu,
         tā kā:
         
                     (1)
                  
                  
                     Francijas Ekoloģiskas pārejas ministrija (“kompetentā iestāde”) 2020. gada 28. aprīlī saskaņā ar Regulas (ES) Nr. 528/2012 55. panta 1. punkta pirmo daļu pieņēma lēmumu līdz 2020. gada 2. novembrim atļaut profesionāliem lietotājiem piedāvāt tirgū un lietot biocīdu BIOBOR JF stāvvietā novietotu gaisa kuģu degvielas tvertņu un degvielas sistēmu profilaktiskai un atveseļojošai antimikrobiālai apstrādei (“pasākums”). Kompetentā iestāde atbilstoši minētās regulas 55. panta 1. punkta otrajai daļai informēja Komisiju un pārējo dalībvalstu kompetentās iestādes par šo pasākumu un tā pamatojumu.
                  
               
                     (2)
                  
                  
                     Saskaņā ar kompetentās iestādes sniegto informāciju pasākums bija nepieciešams, lai aizsargātu sabiedrības veselību. Gaisa kuģu degvielas tvertņu un degvielas sistēmu mikrobioloģiskais piesārņojums var izraisīt gaisa kuģa dzinēja darbības traucējumus un apdraudēt tā lidojumderīgumu, tādējādi apdraudot pasažieru un apkalpes drošību. Covid-19 pandēmijas un tās izraisīto lidojumu ierobežojumu dēļ daudzi gaisa kuģi uz laiku tika novietoti stāvvietā. Gaisa kuģa dīkstāve ir mikrobioloģiska piesārņojuma pastiprinošs faktors.
                  
               
                     (3)
                  
                  
                     
                        BIOBOR JF satur 2,2’-(1-metiltrimetilēndioksi)bis-(4-metil-1,3,2-dioksaborinānu) (CAS numurs 2665-13-6) un 2,2’-oksibis (4,4,6-trimetil-1,3,2-dioksaborinānu) (CAS numurs 14697-50-8), kas ir aktīvās vielas lietošanai biocīdos, kas pieder pie 6. produkta veida “Konservanti, kas paredzēti produktiem uzglabāšanas laikā”, kā noteikts Regulas (ES) Nr. 528/2012 V pielikumā. Tā kā minētās aktīvās vielas nav iekļautas visu to esošo aktīvo vielu sistemātiskas pārbaudes darba programmā (2), kuras satur Regulā (ES) Nr. 528/2012 minētie biocīdi, tās ir jānovērtē un jāapstiprina, pirms tos saturošus biocīdus var atļaut valsts vai Savienības līmenī.
                  
               
                     (4)
                  
                  
                     Komisija 2020. gada 12. augustā no kompetentās iestādes saņēma pamatotu lūgumu pasākumu pagarināt saskaņā ar Regulas (ES) Nr. 528/2012 55. panta 1. punkta trešo daļu. Pamatotais lūgums tika iesniegts, pamatojoties uz bažām par to, ka gaisa transporta drošību turpmāk varētu apdraudēt gaisa kuģu degvielas tvertņu un degvielas sistēmu mikrobioloģiskais piesārņojums, un argumentu, ka BIOBOR JF ir nepieciešams, lai kontrolētu šādu mikrobioloģisko piesārņojumu.
                  
               
                     (5)
                  
                  
                     Saskaņā ar kompetentās iestādes sniegto informāciju vienīgais alternatīvais biocīds, ko gaisa kuģu un dzinēju ražotāji ieteikuši mikrobioloģiskā piesārņojuma apstrādei, 2020. gada martā tika izņemts no tirgus, jo pēc apstrādes ar šo produktu tika novēroti nopietni dzinēja darbības traucējumi.
                  
               
                     (6)
                  
                  
                     Kā norādījusi kompetentā iestāde, gaisa kuģu degvielas tvertņu un degvielas sistēmas mikrobioloģiskā piesārņojuma mehāniskā apstrāde ietver regulāru tīrīšanu ar caurpūti un iztīrīto paraugu mikrobioloģisko testēšanu, kam vajadzīgs papildu personāls, kā arī sarežģītu paraugu ņemšanas un laboratoriskās testēšanas procedūru izveidi, kas nešķiet piemērotas Francijas aviosabiedrību flotes lielumam. Turklāt piesārņotu tvertņu manuāla tīrīšana darbiniekus pakļautu toksisku gāzu iedarbībai, un tāpēc no tās būtu jāizvairās.
                  
               
                     (7)
                  
                  
                     Saskaņā ar kompetentās iestādes sniegto informāciju BIOBOR JF ražotājs ir veicis pasākumus, lai saņemtu atļauju produktam, un sagaidāms, ka pieteikums par tā sastāvā esošo aktīvo vielu apstiprināšanu tiks iesniegts 2021. gada sākumā. Aktīvo vielu apstiprināšana un tam sekojoša atļauja šim biocīdam būtu paliekošs nākotnes risinājums, taču šo procedūru pabeigšanai būs vajadzīgs daudz laika.
                  
               
                     (8)
                  
                  
                     Tā kā gaisa kuģu degvielas tvertņu un degvielas sistēmu mikrobioloģiskā piesārņojuma nepietiekama kontrole var apdraudēt gaisa satiksmes drošību un minēto apdraudējumu nevar pietiekami ierobežot ar citiem biocīdiem vai citiem līdzekļiem, ir lietderīgi ļaut kompetentajai iestādei pasākumu pagarināt ar dažiem nosacījumiem un uz laikposmu, kas nepārsniedz 550 dienas no dienas pēc sākotnējā 180 dienu laikposma, kurš tika atļauts ar kompetentās iestādes 2020. gada 28. aprīļa lēmumu.
                  
               
                     (9)
                  
                  
                     Ņemot vērā, ka pasākuma termiņš ir beidzies 2020. gada 3. novembrī, šim lēmumam vajadzētu būt ar atpakaļejošu spēku.
                  
               
                     (10)
                  
                  
                     Šajā lēmumā noteiktie pasākumi ir saskaņā ar Biocīdu pastāvīgās komitejas atzinumu,
                  
               IR PIEŅĒMUSI ŠO LĒMUMU.
         
            1. pants
            Francijas Ekoloģiskas pārejas ministrija līdz 2022. gada 7. maijam var pagarināt pasākumu, ar ko atļauj profesionāliem lietotājiem piedāvāt tirgū un lietot biocīdu BIOBOR JF stāvvietā novietotu gaisa kuģu degvielas tvertņu un degvielas sistēmu profilaktiskai un atveseļojošai antimikrobiālai apstrādei.
         
         
            2. pants
            Šis lēmums ir adresēts Francijas Ekoloģiskas pārejas ministrijai.
            To piemēro no 2020. gada 3. novembra.
         
         
            Briselē, 2020. gada 26. novembrī
            
               
                  Komisijas vārdā –
               
               
                  Komisijas locekle
               
               Stella KYRIAKIDES
            
         
         
            (1)  OV L 167, 27.6.2012., 1. lpp.
         
         
            (2)  Komisijas Deleģētās regulas (ES) Nr. 1062/2014 (OV L 294, 10.10.2014., 1. lpp.) II pielikums.